《寄题贯时轩诗》
宋代·洪刍

古人憩息地，不种凡草木。数竿何必多，可以慰幽独。

忘忧玩芳草，怡颜眄庭柯。岂无艳阳节，摇落将如何。

彼美轩中人，澹然对浮云。此君有佳处，心期暗相亲。

萧萧四时色，目击道逾妙。君看竹得风，天然向人笑。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。